શરૂઆત સારી હોય કે ખરાબ જે રસ્તો કાપવાનો છે, જે તબક્કાઓમાંથી પસાર થવાનું છે, તે બધા એમના એમ જ હોય છે. છતાં માણસ કામની શરૂઆતમાં માને કે કંઈક અપશુકન પોતાને થયા છે તો તેટલે અંશે તેને પોતાના કામ વિશે અશ્રદ્ધા ઉત્પન્ન થવાની, તેનો આત્મવિશ્વાસ ડગી જવાનો. બસ, તેની પોતાની ડગુમગુ મનોદશાને લીધે તેને પારાવાર નુકસાન થવાનો સંભવ ખરો ! જ્યારે તમે છેવટના સારા પરિણામમાં પાકી શ્રદ્ધા રાખતા ન હો, તમે જ્યારે સંકલ્પ વિકલ્પ કરતા હો ત્યારે તમે બરાબર નિર્ણય કરી શકતા નથી અને તમે ઉત્સાહ-ઉમંગથી કામ કરી શકતા નથી. પેલો અશ્રદ્ધાનો ઓળો તમારી આગળ ને આગળ એક પડદો બનીને હાજર રહ્યા જ કરે છે. પછી જે કંઈ ઊંધું ઊતરે તેનો દોષ આપણે પેલા અપશુકનને કે ખરાબ ગ્રહોને આપીએ છીએ.